Jørn Jespersen (SF), 1997-11-07:
Jeg tror sådan set, at vi alle sammen kan være enige om, at det er fuldstændig vanvittigt at betale mennesker sygedagpenge for at stå på en venteliste til en operation eller en behandling i sundhedsvæsenet.
Det er vanvittigt af mange forskellige grunde.
For det første fordi det selvfølgelig påfører patienter, der skal vente, unødige lidelser.
Det er også vanvittigt, fordi det risikerer at betyde, at sygdommen bliver værre og derfor fører til større behandlingsbehov, og endelig er det økonomisk vanvittigt, fordi det i mange tilfælde er dyrere at betale sygedagpengene, end det er at betale behandlingen.
Så den pointe tror jeg at der sådan set er ret udbredt enighed om i hele Folketinget; det ville være ret svært at mene andet.
Dér må jeg sige, at i SF synes vi ikke, at det forslag, der ligger nu, er en løsning, for det vil ikke betyde, at vi får afskaffet ventelisterne, men kun får dem omfordelt, og det vil oven i købet være på en måde, der er meget asocial.
Det forslag, der er til behandling, eller rettere sagt de forslag, der er til behandling, for de er jo stort set ens, er efter vores mening diskriminerende; de vil føre til et dårligere sundhedsvæsen, og de vil føre til et dyrere sundhedsvæsen. De er diskriminerende, fordi de vil betyde, at det er folk, der er i arbejde, og som kan få nogen til at betale for sig, der vil springe køen over, og det betyder selvfølgelig, at køen og ventetiden bliver længere for dem, som ikke har nogen til at betale for sig, netop fordi kapaciteten er begrænset.
Det er den jo f.eks. på lægeområdet.
Fru Henriette Kjær siger, at hun ikke k tror , at der vil komme et kapacitetsproblem.
Det synes jeg er et lidt tyndt beslutningsgrundlag at have, når man fremsætter et beslutningsforslag i Folketinget, og jeg vil egentlig anbefale, at man havde undersøgt det en lille smule grundigere, før man fremsatte forslaget, sådan at man ikke havde nødig at have en debat, hvor ordføreren fra et af forslagsstillerpartierne uden nogen yderligere argumentation siger, at hun ikke tror *, der vil komme et kapacitetsproblem. Selvfølgelig vil der komme et kapacitetsproblem.
Det har jo vist sig, at de steder, hvor man har fået nedsat ventelisten, skyldes det, at man målrettet har udnyttet kapaciteten til det yderste, har fået læger fra det offentlige til at operere om aftenen og i weekenden og i det hele taget fået alt det arbejde, som skal gøres, gjort.
Hvis man er parat til at poste flere penge i sundhedsvæsenet, og det forstår jeg at forslagsstillerne er, skal det jo for det første finansieres, og derfor ville det være rart at få at vide fra Venstre og De Konservative, om man er parat til at betale de ekstra skattepenge, der skal til, for det er jo ellers ikke den melodi, man hører.
Så vil jeg spørge: Hvis det nu er et spørgsmål om at proppe flere penge i sundhedsvæsenet - hvad der kan være fornuft i, forudsat at det bliver gjort på en målrettet måde - hvorfor så ikke bruge pengene i det offentlige sundhedsvæsen, så det fører til en lige adgang til behandling for alle, der står på venteliste?
Det, man kan konkludere ud fra de her to forslag, er, at hvis det kommende folketingsvalg skulle gå på den ulyksalige måde, at vi får en borgerlig regering baseret på Dansk Folkeparti og Fremskridtspartiet - hvis de kommer ind - vil vi altså få et sundhedsvæsen, hvor der er et A-hold, der kan blive behandlet med det samme, nemlig folk, der er i arbejde og har arbejdsgivere, der vil betale for dem, eller som kommunerne vil betale for, og så vil det være sådan, at pensionister, studerende og arbejdsløse ved, at under en borgerlig regering bliver de behandlet sidst og skal vente længst.